Keski-Suomen käräjäoikeudessa on kuultu aamupäivällä syyttäjän ja 26 thaimaalaisen marjanpoimijan vaatimukset ihmiskauppajutussa, jossa syytettynä on keskisuomalainen marja-alan yrittäjä.

Kihlakunnansyyttäjä Leena Hakavuori vaatii yrittäjälle ihmiskaupasta yli kolme vuotta ehdotonta vankeutta ja vähintään 3 vuoden mittaista liiketoimintakieltoa. Lisäksi syyttäjä vaatii yrittäjää menettämään valtiolle rikoksen tuottamana hyötynä lähes 62 000 euroa.

Syyttäjän mukaan Suomeen saapuneet thaimaalaiset poimijat joutuivat ottamaan matkakulujen takia lainaa ja maksamaan velkaa poimintatuloista. He olivat käytännössä yrittäjän armoilla, joka syyttäjän mukaan käytti poimijoiden tilannetta hyväkseen. Yrittäjä on kiistänyt kaikki rikossyytteet.

Jutun asianomistajina olevat 26 thaimaalaista poimijaa vaativat yrittäjää korvamaan marjanpoiminnasta saamatta jääneitä ansioita yhteensä lähes 55 000 euroa. Yksittäiset summat vaihtelevat 1380 eurosta - 2390 euroon.

Jokainen thaipoimija vaatii yrittäjältä 6000 euron suuruista korvausta henkisestä kärsimyksestä, josta kertyy yhteensä noin 156 000 euroa.

- Täysin älytön vaatimus. Monen vuoden homma on mennyt hukkaan. Maine on mennyt. Tulevaisuus on tuhottu, yrittäjä kommentoi vaatimuksia istunnon tauolla.

Yrittäjältä ei löydy kehusanoja virkamieskoneistolle.

- Pienyrittäjä on Suomessa torpparin asemassa. Pitäisi auttaa Suomi nousuun, mutta virkamiesarmeija on hyökännyt kimppuun. Syyttäjän virkavelvollisuus olisi huolehtia, ettei syytön joudu oikeuteen, yrittäjä sanoi.

Ihmiskauppakäräjät jatkuvat iltapäivällä yrittäjän kuulemisella.